ΕΝΗΜΕΡΩΤΙΚΟ  ΚΕΙΜΕΝΟ  ΓΙΑ  ΤΗ  ΣΥΜΜΕΤΟΧΗ  ΤΩΝ Ο.Τ.Α.
ΣΤΟ  Ε.Σ.Π.Α.  2007–2013 

ΣΤΟΧΟΙ  ΚΑΙ  ΠΡΟΤΕΡΑΙΟΤΗΤΕΣ  ΤΟΥ  Ε.Σ.Π.Α. 2007–2013 

Το Εθνικό Στρατηγικό Πλαίσιο Αναφοράς (Ε.Σ.Π.Α.) αφορά την προγραμματική περίοδο 2007–2013, έχει ως Στρατηγικούς Στόχους την «Ανταγωνιστικότητα» και τη «Σύγκλιση» και τις ακόλουθες Θεματικές Προτεραιότητες: 

· Επένδυση στον παραγωγικό τομέα της οικονομίας 
· Κοινωνία της γνώσης και καινοτομία 
· Απασχόληση και Κοινωνική Συνοχή 
· Θεσμικό περιβάλλον 
· Ελκυστικότητα της Ελλάδας και κάθε Περιφέρειας, ως τόπου επενδύσεων, εργασίας και διαβίωσης.
ΤΑ  ΕΠΙΧΕΙΡΗΣΙΑΚΑ  ΠΡΟΓΡΑΜΜΑΤΑ 
Το Ε.Σ.Π.Α. περιλαμβάνει τα ακόλουθα Επιχειρησιακά Προγράμματα: 

· Τομεακά Επιχειρησιακά Προγράμματα 
· Ενίσχυση προσπελασιμότητας 

· Ανταγωνιστικότητα – Επιχειρηματικότητα 
· Ψηφιακή σύγκλιση 
· Περιβάλλον – Αειφόρος ανάπτυξη 
· Ανάπτυξη ανθρώπινου δυναμικού 
· Εκπαίδευση και δια βίου μάθηση 

· Διοικητική μεταρρύθμιση 
· Εφαρμογή Προγράμματος 
· Περιφερειακά Επιχειρησιακά Προγράμματα 
· Ήπειρος – Θεσσαλία – Στερεά Ελλάδα 
· Κεντρική – Δυτική – Ανατολική Μακεδονία και Θράκη 
· Δυτική Ελλάδα – Πελοπόννησος – Ιόνια Νησιά 

· Κρήτη – Αιγαίο 
· Αττική 

· Επιχειρησιακό Πρόγραμμα «Εδαφική Συνεργασία» 

Εκτός από το Ε.Σ.Π.Α., στην προγραμματική περίοδο 2007–2013 υπάρχουν και τα ακόλουθα δυο Επιχειρησιακά Προγράμματα: 

· Πρόγραμμα Αγροτικής Ανάπτυξης 

· Πρόγραμμα Αλιείας 

Η  ΣΥΜΒΟΛΗ  ΤΗΣ  ΤΟΠΙΚΗΣ  ΑΥΤΟΔΙΟΙΚΗΣΗΣ 

Η Τοπική Αυτοδιοίκηση μπορεί να συμβάλλει αποτελεσματικά στην προώθηση των στόχων και των προτεραιοτήτων του Ε.Σ.Π.Α. και ειδικότερα: 

· στην περιφερειακή ανάπτυξη και στην ανάπτυξη των πόλεων και της αγροτικής ενδοχώρας τους 

· στην ενθάρρυνση της επιχειρηματικότητας, της καινοτομίας και της κοινωνίας της γνώσης 

· στην προσέλκυση επενδύσεων, την ανάπτυξη του ανθρώπινου δυναμικού και τη δημιουργία νέων θέσεων εργασίας 

· στην προστασία του περιβάλλοντος και την αειφόρο ανάπτυξη 

· στη βελτίωση της προσπελασιμότητας σε τοπικό επίπεδο και των υπηρεσιών της Τοπικής Αυτοδιοίκησης στους πολίτες 

· στην ψηφιακή σύγκλιση και τη βελτίωση της διοικητικής ικανότητας των Ο.Τ.Α. 

ΟΙ  ΑΝΑΓΚΑΙΕΣ  ΠΡΟΫΠΟΘΕΣΕΙΣ – ΟΙ  ΠΡΟΤΑΣΕΙΣ  ΤΗΣ  ΚΕΔΚΕ 
Τα κείμενα της Ευρωπαϊκής Επιτροπής και της Επιτροπής Περιφερειών τονίζουν την αναγκαιότητα συμμετοχής και τον ρόλο της Περιφερειακής Διοίκησης και της Τοπικής Αυτοδιοίκησης στην επόμενη προγραμματική περίοδο 2007-2013. 
Ως Κεντρική Ένωση Δήμων και Κοινοτήτων Ελλάδος, έχοντας υπόψη και τα ανωτέρω κείμενα: 

«Εκτιμούμε ότι για να μπορέσει η Ελληνική Τοπική Αυτοδιοίκηση να ανταποκριθεί στις απαιτήσεις της νέας προγραμματικής περιόδου, θα χρειαστεί σοβαρές μεταρρυθμίσεις στο νομοθετικό πλαίσιο, τη δομή, τις λειτουργίες, το ανθρώπινο δυναμικό, την τεχνολογική υποδομή και τους οικονομικούς πόρους της, καθώς και στις σχέσεις της με τα άλλα επίπεδα της Δημόσιας Διοίκησης και με τους πολίτες. 

Για το λόγο αυτό, θεωρούμε ότι θα πρέπει να εξασφαλιστούν, με ευρύτατη πολιτική και κοινωνική συναίνεση, οι αναγκαίες θεσμικές ρυθμίσεις που θα αλλάξουν τη σημερινή δομή του κράτους: με τη συγκρότηση της Περιφερειακής Αυτοδιοίκησης και ειδικότερα της Μητροπολιτικής Αυτοδιοίκησης στις μητροπολιτικές περιοχές και με τη δημιουργία λιγότερων και ισχυρότερων Δήμων. Οι δυο βαθμοί Αυτοδιοίκησης πρέπει να αναλάβουν πρόσθετες αρμοδιότητες, με τη μεταφορά τους από την κεντρική Δημόσια Διοίκηση, που θα συνοδεύονται με νέους πόρους, χωρίς πρόσθετους φόρους, αλλά με μια γενναία φορολογική αποκέντρωση. 

Οι δομικές αλλαγές και η βελτίωση των οικονομικών των Ο.Τ.Α., βέβαια, δεν αρκούν. Απαιτείται η αναβάθμιση του ανθρώπινου δυναμικού, η ανάπτυξη και η οργάνωση των λειτουργιών και ιδιαίτερα των επιτελικών, η ολοκλήρωση της εισαγωγής των Τεχνολογιών Πληροφορικής και Επικοινωνιών (Τ.Π.Ε.) στους Ο.Τ.Α. και η βελτίωση των σχέσεών τους με το υπόλοιπο διοικητικό σύστημα, καθώς και με την κοινωνία των πολιτών. Οι αλλαγές και οι βελτιώσεις αυτές ουσιαστικά θα αναβαθμίσουν την πολιτική διεύθυνση και τη διοικητική ικανότητα της Τοπικής Αυτοδιοίκησης, τόσο για την προώθηση της τοπικής και περιφερειακής ανάπτυξης όσο και για την παροχή υπηρεσιών στους πολίτες. 

Τις κατευθύνσεις αυτές μπορεί να ενισχύσει ουσιαστικά το Εθνικό Στρατηγικό Πλαίσιο Αναφοράς (Ε.Σ.Π.Α.) 2007-2013 και ειδικότερα το Επιχειρησιακό Πρόγραμμα «Διοικητική Μεταρρύθμιση» του Υπουργείου Εσωτερικών, Δημόσιας Διοίκησης και Αποκέντρωσης (ΥΠΕΣΔΔΑ)». 

H Κεντρική Ένωση Δήμων και Κοινοτήτων Ελλάδος, ως το εθνικό συλλογικό όργανο της πρωτοβάθμιας Τοπικής Αυτοδιοίκησης, έχει διατυπώσει τα ακόλουθα τρία κείμενα – προτάσεις για το Ε.Σ.Π.Α. 2007-2013, τα οποία υποβάλαμε στο Υπουργείο Οικονομίας και Οικονομικών (ΥΠΟΙΟ): 

«ΟΙ ΠΡΟΤΑΣΕΙΣ ΤΗΣ ΚΕΔΚΕ ΓΙΑ ΤΙΣ ΚΑΤΕΥΘΥΝΣΕΙΣ ΕΘΝΙΚΗΣ ΣΤΡΑΤΗΓΙΚΗΣ ΑΝΑΠΤΥΞΗΣ  2007–2013» (Μάρτιος 2005). 
«Η ΣΥΜΜΕΤΟΧΗ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΟ ΕΘΝΙΚΟ ΣΤΡΑΤΗΓΙΚΟ ΠΛΑΙΣΙΟ ΑΝΑΦΟΡΑΣ ( Ε.Σ.Π.Α.) 2007–2013 (Δ΄ Κ.Π.Σ.)» (Ιανουάριος 2006). 
«Ο ΠΡΟΓΡΑΜΜΑΤΙΣΜΟΣ ΚΑΙ Η ΥΛΟΠΟΙΗΣΗ ΤΩΝ ΕΡΓΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ ΣΤΟ ΕΘΝΙΚΟ ΣΤΡΑΤΗΓΙΚΟ ΠΛΑΙΣΙΟ ΑΝΑΦΟΡΑΣ ( Ε.Σ.Π.Α.) 2007–2013» (Μάρτιος 2006). 

«ΓΕΝΙΚΗ ΠΕΡΙΓΡΑΦΗ ΣΥΣΤΗΜΑΤΟΣ ΑΞΙΟΛΟΓΗΣΗΣ ΚΑΙ ΕΠΙΒΕΒΑΙΩΣΗΣ ΤΗΣ ΔΙΑΧΕΙΡΙΣΤΙΚΗΣ ΕΠΑΡΚΕΙΑΣ ΤΩΝ ΔΙΚΑΙΟΥΧΩΝ ΤΩΝ ΕΡΓΩΝ ΤΗΣ ΤΟΠΙΚΗΣ ΑΥΤΟΔΙΟΙΚΗΣΗΣ (κατά την Προγραμματική Περίοδο 2007–2013» (Ιούλιος 2006). 

«ΠΑΡΑΤΗΡΗΣΕΙΣ ΚΑΙ ΠΡΟΤΑΣΕΙΣ ΕΠΙ ΤΟΥ ΠΡΟΣΧΕΔΙΟΥ ΝΟΜΟΥ ΓΙΑ ΤΗ ΔΙΑΧΕΙΡΙΣΗ ΕΛΕΓΧΟ ΚΑΙ ΕΦΑΡΜΟΓΗ ΑΝΑΠΤΥΞΙΑΚΩΝ ΠΑΡΕΜΒΑΣΕΩΝ ΓΙΑ ΤΗΝ ΠΡΟΓΡΑΜΜΑΤΙΚΗ ΠΕΡΙΟΔΟ 2007–2013» (Μάιος και Ιούνιος 2007). 

ΤΟ  ΝΕΟ  ΠΛΑΙΣΙΟ  ΠΡΟΓΡΑΜΜΑΤΙΣΜΟΥ,  ΔΙΑΧΕΙΡΙΣΗΣ  ΚΑΙ  ΥΛΟΠΟΙΗΣΗΣ 

Οι κυριότερες από τις προτάσεις της ΚΕΔΚΕ που έγιναν δεκτές στο σχετικό σχέδιο νόμου από το Υπουργείο Οικονομίας και Οικονομικών αφορούν: 
· Την εκπόνηση των Προγραμμάτων Τοπικής Ανάπτυξης από τους Ο.Τ.Α. του Νομού και την εφαρμογή άμεσης αξιολόγησης για τα έργα των Προγραμμάτων. 
· Τη δυνατότητα κάθε ΤΕΔΚ να συγκροτήσει ομάδα έργου για την τεχνική και διαχειριστική υποστήριξη των Ο.Τ.Α. 

· Τη χρηματοδότηση Προγράμματος Υποστήριξης των Ο.Τ.Α.: για τα προγράμματα τοπικής ανάπτυξης, την υποστήριξη των ΤΕΔΚ, τα εγχειρίδια διαχειριστικής επάρκειας, τους 13 συμβούλους και τον σύμβουλο υποστήριξης της ΔΗΜΟΣ Α.Ε. 

· Τη συγκρότηση και λειτουργία της ΔΗΜΟΣ Α.Ε. (με εξαίρεση τη σύστασή της με απόφαση του Δ.Σ. της ΚΕΔΚΕ) 

· Την επιβεβαίωση της διαχειριστικής επάρκειας των Ο.Τ.Α., με ειδικά τυποποιημένα έντυπα που θα εκπονήσει, για λογαριασμό της ΚΕΔΚΕ, η ΕΕΤΑΑ σε συνεργασία με την ΜΟΔ. 

Εκκρεμεί η αποδοχή των προτάσεων της ΚΕΔΚΕ που αφορούν την εκπροσώπησή της στις Α.Ε. του ΥΠΟΙΟ και του ΥΠΕΣΔΔΑ και η συμφωνία της ΚΕΔΚΕ με το ΥΠΟΙΟ στο ανωτέρω προετοιμαζόμενο Σύστημα επιβεβαίωσης της διαχειριστικής επάρκειας των Ο.Τ.Α. 
Το Πρόγραμμα Υποστήριξης των Ο.Τ.Α., για το οποίο ζητούμε τη χρηματοδότησή του από το ΥΠΟΙΟ και το ΥΠΕΣΔΔΑ, θα υλοποιηθεί από την ΚΕΔΚΕ σε συνεργασία με τις ΤΕΔΚ και με την επιστημονική και τεχνική υποστήριξη των επιστημονικών φορέων της και των Αναπτυξιακών Εταιρειών της Τοπικής Αυτοδιοίκησης. 
ΕΠΙΧΕΙΡΗΣΙΑΚΟ  ΠΡΟΓΡΑΜΜΑ «ΔΙΟΙΚΗΤΙΚΗ  ΜΕΤΑΡΡΥΘΜΙΣΗ» 

Η ΚΕΔΚΕ υπέβαλε προτάσεις που αφορούν τη βελτίωση της διοικητικής ικανότητας όλων των Ο.Τ.Α. στο Επιχειρησιακό Πρόγραμμα «Διοικητική Μεταρρύθμιση» του ΥΠΕΣΔΔΑ. Ειδικότερα για την πρώτη φάση πρότεινε τα ακόλουθα έργα: 
· Δημιουργία επιτελικής μονάδας σε κάθε Δήμο που έχει οικονομική και τεχνική υπηρεσία. 

· Ενίσχυση της διαχειριστικής και της τεχνικής ικανότητας των Δήμων στην παραγωγή έργων και στην παροχή υπηρεσιών, με στόχο και την επιβεβαίωση της διαχειριστικής επάρκειάς τους ενόψει του Ε.Σ.Π.Α. 2007–2013. 

· Εκσυγχρονισμός του συστήματος δημοτικού προϋπολογισμού και δημοσιονομικής διαχείρισης. 

· Αναβάθμιση της δημοτικής διοίκησης (μάνατζμεντ). 

· Υποστήριξη των Ο.Τ.Α. για τη βελτίωση των υπηρεσιών που προσφέρουν και γενικότερα της επικοινωνίας τους με τους πολίτες και τις επιχειρήσεις. 

· Εκπόνηση προγράμματος βελτίωσης των πολιτικών προσωπικού των Ο.Τ.Α. 
· Εφαρμογές των πολιτικών ισότητας στους Ο.Τ.Α. 

· Ενίσχυση της ικανότητας πολιτικής προστασίας των Ο.Τ.Α. για την αντιμετώπιση κρίσεων. 

                                                                                           Σεπτέμβριος  2007 

